सेना ने एनकाउंटर में मार गिराया, इस साल जिले में घुसपैठ की पहली कोशिश नाकाम
Jammu Kashmir Kupwara Encounter Update; जम्मू-कश्मीर के कुपवाड़ा में शुक्रवार को सेना और आतंकियों के बीच हुए एनकाउंटर में 5 विदेशी दहशतगर्द मारे गए हैं।
जम्मू-कश्मीर के कुपवाड़ा में शुक्रवार को सेना ने एनकाउंटर में 5 विदेशी आतंकियों को मार गिराया।
जम्मू-कश्मीर के ADGP विजय कुमार ने बताया कि गुरुवार देर रात को ही आतंकियों की जानकारी मिली थी।
सुबह तक चले ऑपरेशन में सभी को मार गिराया गया। कुपवाड़ा सेक्टर में इस साल घुसपैठ की यह पहली बड़ी कोशिश थी।
मारे गए आतंकी जम्मू-कश्मीर गजनवी फोर्स (JKGF) के हैं। इनमें रफीक नाई और शमशेर नाई उर्फ जफर इकबाल पुंछ के हैं, लेकिन अभी पाकिस्तान अधिकृत कश्मीर में रहते थे।
इनके अलावा मुर्तजा पठान उर्फ गजनवी, पाकिस्तान के फैसलाबाद का रहने वाला था। वहीं दो आतंकियों की पहचान नहीं हो पाई।
कश्मीर जोन पुलिस ने ट्वीट कर बताया- कुपवाड़ा जिले के LOC से लगे जुमागुंड एरिया में पुलिस को आतंकियों के घुसपैठ का इनपुट मिला था।
इसके बाद सेना और पुलिस की कम्बाइंड टीम ने सर्च ऑपरेशन में इन पांचों आतंकियों को ढेर कर दिया। सर्च ऑपरेशन अभी जारी है।
दीपक की हत्या करने वाले आतंकी गिरफ्तार
दक्षिण कश्मीर के अनंतनाग में मई 2022 में सर्कस कर्मचारी दीपक कुमार की हत्या हुई थी। इस मामले में शुक्रवार को पुलिस ने पांच आतंकियों को गिरफ्तार कर लिया।
पकड़े गए सभी आतंकी स्थानीय हैं, जो जैश-ए-मोहम्मद से सहयोगी संगठन कश्मीर फ्रीडम फाइटर्स से जुड़े हुए हैं।
13 जून को 2 आतंकी मारे गए थे
इससे पहले 13 जून को कुपवाड़ा जिले में ही LOC से लगे दोबनार मच्छल इलाके में सेना और पुलिस की संयुक्त कार्रवाई में दो आतंकवादी मारे गए थे।
जम्मू-कश्मीर में आतंकी घटनाओं से जुड़ी ये खबरें भी पढ़ें...
आर्मी का दावा- कश्मीर में महिलाओं-बच्चों से हथियार सप्लाई करा रही ISI
जम्मू-कश्मीर में एक्टिव आतंकी संगठनों ने अपने ओवर ग्राउंड वर्कर्स (OGW) के रूप में महिलाओं, लड़कियों और नाबालिग बच्चों का इस्तेमाल शुरू कर दिया है। वे इनसे हथियार, मैसेज और ड्रग्स की सप्लाई करवा रहे हैं। चिनार कॉर्प्स के लेफ्टिनेंट जनरल अमरदीप सिंह औजला ने यह जानकारी दी है। पूरी खबर पढ़ें...
पुंछ में LoC के पास 3 घुसपैठिए पकड़े:प्रेशर कुकर में 10 किलो IED रखे थे
जम्मू कश्मीर के करमारा सेक्टर में LOC के पास भारतीय सेना ने तीन आतंकवादियों को पकड़ा। ये तीनों 30 मई की रात खराब मौसम और बारिश का फायदा उठाकर भारतीय सीमा में घुसपैठ की कोशिश कर रहे थे। सेना के जवानों ने फेंसिंग क्रॉस कर रहे तीनों आतंकियों पर फायरिंग की। पढ़ें पूरी खबर...
अप्रैल में पुंछ अटैक में 5 जवान शहीद हुए थे
20 अप्रैल को आतंकवादियों ने पुंछ में सेना के काफिले को निशाना बनाकर हमला किया था जिसमें 5 जवान शहीद हो गए थे। ग्रेनेड अटैक और फायरिंग से ट्रक में आग लग गई थी। हमले की जिम्मेदारी आतंकी संगठन पीपुल्स एंटी फासिस्ट फ्रंट (PAFF) ने ली थी। उसने इसके बाद फिर से हमला करने की धमकी भी दी थी। पूरी खबर पढ़ें...